Actualitate

Rolele, trotinetele si skateboardurile sunt interzise in centrul Timisoarei, in urma unei hotarari a Consiliului Local, aprobata marti, amenzile pentru cei care nu respecta aceasta prevedere fiind cuprinse intre 200 si 800 lei.



Proiectul de hotarare privind interzicerea trotinetelor, skateboardurilor, trotinetelor si rolelor in centrul istoric al orasului a fost introdus, marti, pe ordinea de zi, in plenul Consiliului Local Timisoara, pe lista suplimentara si a fost votat de majoritatea consilierilor locali.



In referatul proiectului de hotarare se arata ca este nevoie de aceasta interdictie in zona pietonala a Timisoarei pentru prevenirea producerii unor incidente.



"Pentru a se asigura un climat de siguranta a persoanelor care frecventeaza zona pietonala a municipiului Timisoara, respectiv pentru a preveni producerea unor incidente ce pot avea urmari grave asupra integritatii fizice a persoanelor care circula in aceasta zona, primarul municipiului Timisoara a apreciat ca fiind necesara adoptarea unei hotarari de consiliu local pentru interzicerea folosirii monociclurilor, trotinetelor si a altor mijloace de deplasare similare. Precizam ca in zona pietonala este restrictionat accesul vehiculelor", scrie in referatul proiectului de hotarare.



Luni, Primaria Timisoara a organizat o dezbatere publica pe tema proiectului prin care se interzice accesul cu role, trotinete sau skateboarduri in centrul orasului, in urma careia au fost propuse mai multe amendamente care au fost votate de alesii locali, marti.



Astfel, au fost definite strazile si pietele pe care sunt interzise aceste mijloace, dar si amenzile pe care le risca cei care nu respecta hotararea de consiliu local.



In ceea ce priveste amenzile, vor fi sanctionate cu sume intre 200 si 400 lei persoanele cu varste intre 14 si 18 ani, si cu sume intre 400 si 800 lei, persoanele peste 18 ani. Copiii cu varste sub 14 ani scapa de amenzi.



Interdictia va intra in vigoare dupa ce noua hotarare va fi avizata de Prefectura Timis si vor fi montate indicatoare.